28.10.2020 23:29 | Dvaja nováčikovia najvyššej futbalovej súťaže Serie A Benevento a Crotone neprešli cez 3. kolo Talianskeho pohára.
Benevento trénera Filippa Inzaghiho prehralo v stredajšom zápase s lídrom Serie B Empoli 2:4, Crotone remizovalo s druholigovým SPAL-om 1:1, no vypadlo po penaltovom rozstrele.
Osem najlepších tímov uplynulej sezóny Serie A vrátane majstra Juventusu či Interu Miláno zasiahne do pohára až v osemfinálovej fáze v januári. Ďalšie prvoligové kluby okrem Beneventa a Crotone sú stále v súťaži. Šestnásťfinále je na programe v novembri.
Do ďalšieho kola postúpila Brescia po výhre na vlastnom štadióne nad Perugiou 3:0. Slovenský stredopoliar domácich Nikolas Špalek nastúpil v 70. minúte. Parma si poradila s Pescarou 3:1, Juraj Kucka sedel na lavičke náhradníkov.